Predkladacia správa 

Ministerstvo financií Slovenskej republiky vypracovalo návrh zákona, ktorým sa mení a dopĺňa zákon č. 203/2011 Z. z. o kolektívnom investovaní v znení neskorších predpisov (ďalej len „návrh zákona“) v súlade s bodom B.12 uznesenia vlády Slovenskej republiky č. 491 z 2. októbra 2019. Dôvodom návrhu zákona je implementácia smernice (EÚ) 2019/1160 z 20. júna 2019, ktorou sa mení smernica 2009/65/ES a smernica 2011/61/EÚ, pokiaľ ide o cezhraničnú distribúciu podnikov kolektívneho investovania (Ú. v. EÚ L 188, 12.7.2019), ktorej hlavným cieľom je odstránenie prekážok, ktoré doteraz bránili správcom fondov kolektívneho investovania plne využívať výhody vnútorného trhu pri  cezhraničnej distribúcii fondov kolektívneho investovania. 
Smernicu (EÚ) 2019/1160 dopĺňa nariadenie Európskeho parlamentu a Rady (EÚ) 2019/1156 z 20. júna 2019, ktorým sa uľahčuje cezhraničná distribúcia podnikov kolektívneho investovania a ktorým sa menia nariadenia (EÚ) č. 345/2013, (EÚ) č. 346/2013 a (EÚ) č. 1286/2014 (Ú. v. EÚ L 188, 12.7.2019)(ďalej ako „nariadenie“).
Uvedeným nariadením a smernicou (EÚ) 2019/1160 sa koordinujú podmienky pre správcov fondov pôsobiacich na vnútornom trhu, čím sa má uľahčiť cezhraničná distribúcia fondov kolektívneho investovania. Predmetná smernica zosúlaďuje postup oznamovania zmien regulačným orgánom, upravuje spôsoby poskytovania informácií investorom, a zavádza jednotné podmienky pre ukončenie cezhraničnej distribúcie cenných papierov fondov kolektívneho investovania, čím prispieva k vyššej ochrane investorov, ktorí alokovali svoje finančné prostriedky do fondov kolektívneho investovania, ktoré sa distribuujú cezhranične. Zároveň smernica umožňuje testovanie záujmu investorov o konkrétnu investičnú stratégiu počas predmarketingovej fázy. 
Predkladaným návrhom zákona dochádza tiež k transpozícii článkov 60 a 61 smernice (EÚ) 2019/2034, o prudenciálnom dohľade nad investičnými spoločnosťami, ktoré nadobudnú účinnosť už 26. júna 2021. Účelom je upraviť požiadavku na počiatočný kapitál správcovských spoločností v súlade so smernicou (EÚ) 2019/2034.              
Návrhom zákona sa upravujú aj podnety z aplikačnej praxe, najmä z oblasti alternatívnych investičných fondov. Ide o legislatívne úpravy, ktorými sa spresňuje znenie zákona s cieľom jeho jednoduchšej aplikácie, čo by malo napomôcť k ďalšiemu rozvoju segmentu kolektívneho investovania. Sankčný režim sa zavádza aj nad subjektami, ktoré pôsobia na základe výnimky podľa § 31a zákona o kolektívnom investovaní. Rozširujú sa tiež možnosti Národnej banky Slovenska pri vykonávaní dohľadu nad subjektami, ktoré vykonávajú určité aktivity v rozpore so zákonom o kolektívnom investovaní a bez príslušného povolenia.         

V rámci obsahu je:
-	Čl. I novela zákona č. 203/2001 Z. z. o kolektívnom investovaní v znení neskorších predpisov, 
-	Čl. II účinnosť.

Prijatie navrhovaného zákona nebude mať vplyv na rozpočet verejnej správy, a predpokladá sa pozitívny vplyv na podnikateľské prostredie zvýšením konkurencieschopnosti správcov fondov kolektívneho investovania aj negatívny vplyv na podnikateľské prostredie z dôvodu nákladov správcov fondov na prispôsobenie na novým ustanoveniam pri cezhraničnej distribúcii fondov. Návrh zákona nemá sociálne vplyvy, nemá vplyvy na manželstvo, rodičovstvo a rodinu, nemá vplyvy na životné prostredie, na informatizáciu, ani na služby verejnej správy pre občana.

Návrh zákona sa nepredkladá na rokovanie Hospodárskej a sociálnej rady SR vzhľadom na to, že prijatím zákona sa nepredpokladá dopad na štátny rozpočet, rozpočet obcí a vyšších územných celkov, životné prostredie a na zamestnanosť.   

Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Návrh zákona bol predmetom pripomienkového konania; uplatnené pripomienky sú zapracované do navrhovaného zákona tak, ako je uvedené v priloženom vyhodnotení.

Na rokovanie Legislatívnej rady vlády Slovenskej republiky sa navrhovaný zákon predkladá bez rozporov a v súlade so schváleným legislatívnym zámerom. Zásadné pripomienky  boli prerokované so Slovenskou asociáciou správcovských spoločností.

Účinnosť zákona sa navrhuje 2. augusta 2021 okrem čl. I bodu 35, ktorý nadobúda účinnosť 26. júna 2021, z dôvodu dodržania transpozičných lehôt smernice (EÚ) 2019/1160      a smernice (EÚ) 2019/2034.

Návrh zákona nebude predložený na vnútrokomunitárne pripomienkové konanie.